《送相里郎中赴江西》
唐代·独孤及

君把一尺诏，南游济沧浪。受恩忘险艰，不道歧路长。

戎狄方构忘，休牛殊未遑。三秦千仓空，战卒如饿狼。

委输资外府，诹谋寄贤良。有才当陈力，安得遂翱翔。

岂不慎井赋，赋均人亦康。遥知轩车到，万室安耕桑。

火伏金气腾，昊天欲苍茫。寒蝉惨巴邓，秋色愁沅湘。

昨日携手西，于今芸再黄。欢娱讵几许，复向天一方。

蹢躅话世故，惆怅举离觞。共求数刻欢，戏谑君此堂。

今日把手笑，少时各他乡。身名同风波，聚散未易量。

曷月还朝天，及时开智囊。前期傥犹阔，加饭勉自强。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。